LidanRubinov/Halacha-QA huggingface dataset:
שאלה: לנצח את יצר המחשב: אני לומד בישיבה תיכונית ששם פחות או יותר רוב החברי בשעות הפנאי צופים בסרטים, משחקים משחקי מחשב ופה שם מקדישים זמן לתורה. לעומתם, אני בחופשים הקדשתי זמן לתורה. הייתי הולך לכולל בערך עד לשעה שתיים אבל אח"כ מתחיל כל הבלגן. אין לי מה לעשות ואני יושב במחשב כל היום. עכשיו שחזרתי לתקופת הלימודים אני בא עייף הביתה אין לי כוח לפתוח את הספר ואני יושב במחשב מבזבז זמן יקר. עד שלבסוף, בערך לפני שבוע, הגעתי למסקנה שזה רק מזיק לי ועזבתי את המחשב חוץ מזה שאני שומע שירים דתיים או שיעורי תורה במחשב. אבל עכשיו שאני מגיע הביתה אין לי מה לעשות כי לא ממש בא לי ללמוד עכשיו ופשוט אני יושב בחוסר מעש ואז מגיע לידי שיעמום. ולא רק בגלל שכולם בישיבה מדברים על מחשב סרטים וכו', זה מושך אותי לחזור אבל אני מרגיש מנוגד בעצמי כי אני לא רוצה את זה ולעבור ישיבה איני יכול כי אני כבר כמעט באמצע יא. איך אני יכול לנצח את יצר המחשב ולהגיע למצב שאני בא הביתה מהישיבה אני כן אפתח ספר ואלמד מאשר לבזבז את כל זמני נטו במחשב? הרב מאוד קשה לי בעניין הזה ובמהלך הישיבה התיכונית כמה פעמים שאני עוזב את המחשב וחוזר אליו שוב. הרב אשמח לקבל ממך עזרה אחת ולתמיד איך אני מתגבר על זה משום שאני ממש רוצה את התורה, באמת פשוט יש לי יצר חזק ואיני יודע מה לעשות. אשמח לקבל עזרה.
תשובה: נצל את יצר המחשב ללימוד תורה. יש תוכנות מחשב מעולות בכל חלקי התורה. קח נושא שלמדתם בגמרא תעבור עליו בפיסקי השו"תים, תחפש רלנבטיות לדורנו, כתוב סיכומים ומאמרים ותמצא סיפוק גדול בעבודתך. אם האיטרנט שלכם לא חסום ע"י רימון חסום אותו מיד!
שאלה: למנות רשימת מוזמנים: בעזרת השם אני עתיד להתחתן. בימינו מנה באולם ארועים מאוד יקרה, כ - 200 ש"ח, ולכן אני רוצה להכין רשימה מסודרת של המוזמנים לאירוע. אני יודע שקיים איסור לספור אנשים, האם זה נכון גם לעריכת רשימת מוזמנים? איך ניתן לערוך רשימת מוזמנים והזמנת מנות אם קיים האיסור הזה? או בכלל לגבי עוד תחומים בחיים, נניח דו"חות כספיים שמצויין בהם מס העובדים בחברה, צבא, מפקדי אוכלוסין וכו.
תשובה: זה לא נקרא לספור אנשים. ספירת אנשים היא כשרוצים לדעת כמה יש פה, אך פה זו רק ספירה של כמה משפחות אתה יכול להזמין.
שאלה: שאלות על פרשת אברהם אבינו: א) כיצד ניתן להבין את התנהגותה של שרה שעינתה את הגר, והרמב"ן כותב שחטאה שרה בכך, כיצד להסביר את גדולת אמנו למרות כל צערה. ב) מדוע מלאך ה היה צריך לומר לאברהם אל תשלח ידך אל הנער, ולא הקב"ה, הרי הפה שאסר הוא הפה שיתיר. ג) מדוע ה לא נגלה לאברהם יותר לאחר עקידת יצחק, אחד אמר בגלל שה הקפיד עליו שלא התפלל על יצחק ועל אנשי סדום כן, האם יש דברים בגו?
תשובה: א) הנצ"יב בפירושו לתורה חולק על הרמב"ן, הסובר ששרה אמנו רק פעלה מתוך עניין רגשי של גבירה לעומת שפחה, אלא היא ראתה בהגר זלזול בכבוד שמים ולא בכבודה האישי שלה. ועיין עוד באריכות ב"הרחב דבר" לפרשת וירא שמדבר על זה. ב) דיבורי השי"ת בדרך כלל הם ע"י מלאך. גם כל הדיבורים אל האבות היו ע"י מלאך, למרות שכתוב "וידבר ה'", וכן כל הנביאים כולם וגם הציווי על העקידה. ג) קפידא כזאת לא שייכת, שהרי ביצחק היה ציווי וניסיון של ה' ולכן היה על אברהם חובה לקיימו. ואין מקום להתחכם ולומר שע"פ השכל אין מקום בתורה להקרבת אדם ואנו רואים בזה את גדלותו של אברהם אבינו שעמד בניסיון בלי לפקפק ולשאול שאלות, ואברהם ביטל את אישיותו פה ("ואנוכי עפר ואפר") וקיים בזריזות. אבל ום התפילה היתה על הגזירה לחורבן חבל ארץ, ולאברהם היה חשוב שלא יפגע ישובו של עולם והצלת הבריות. תמיד מבחינים בין אברהם לנח, שנח לא התפלל להצלת דורו ואברהם כן. אבל בעקידה לא היה רשות חלילה אלא היה ציווי אלוקי ולכן היה צריך לקיימו ולא שייך להתפלל על כך.
שאלה: החזר מס על תרומות: נודע לי כי ניתן להגיש למס הכנסה קבלות על תרומות שנתרמו לבי"כ. האם מותר או ראוי לבקש החזרים ממס הכנסה?
תשובה: אם החוק היבש אומר שמתחשבים בכל תרומה שאדם נותן למטרות צדקה ומנכים מהמס - אז אפשר, שיש בכך תרומה להחזקת בית הכנסת וזה כמו כל תרומה אחרת לעמותות ציבוריות, ואם החוק מתחשב בזה ומעניק הנחה אני חושב שאין פה שום בעיה וזה דבר נכון. ואם החשש שעושים שכר מהמצוות - אז תעשה עוד מצוות אחרות.
שאלה: להמתין לעשירי במניין מצומצם בעבודה: במקום עבודתי יש מניין המורכב מגוונים שונים. ממחללי שבת מסורתיים, שבאים למנחה וערבית ולא יודעים להתפלל וצריך להדריך אותם, ועד יהודים עם ציציות וחליפה וכו. יש לנו הרבה פעמים מניין מדויק של 10 בלבד, ומכיוון שכך אנו מבקשים לדעת האם צריך להמתין למאריך בתפילתו למרות שאנו מתפללים מנחה קצרה ומייד אחרי מנחה אומרים תחנון או קדיש (בימים שאין תחנון)? מצאתי תשובות בספרים שמתיחסות להמתנה לחזרת הש"ץ אבל לא מצאתי במקרה של תחנון שאומרים י"ג מידות ואז לא יהיו 9 שיאמרו יחד. ומה בעניין זה שההמתנה גורמת לחלק מהעובדים, שהמחלקה שלהם לוחצת יותר והם נמדדים בדקות (כמו במוקד טלפוני)? והאם יש להתחשב שבכ"ז הזמן שלנו משועבד למעסיק ואין לנו זכות להאריך כ"כ או להמתין לאחד או שניים שמאריכים במיוחד?
תשובה: אם יש לפחות 6 שסיימו את התפילה אפשר לסמוך על שיטת המהרי"ל. אמנם לכתחילה יש לחכות לעשרה עם הש"ץ כשיטת הרא"ש וכפסיקת מרן המחבר. אבל המגן אברהם (בסימן נ"ג) בהלכות תפילה מביא בשם המהרי"ל שאפשר להתחיל אם יש רוב מניין. וכן לעניין 13 מידות. וכל הכבוד על גדלותם של אותם אנשים שאכפת להם על ביטול הזמן של המעסיק, וכך יש לנהוג. מי ששכיר צריך להקפיד לא לבזבז זמן. כשהזמן מיועד לעבודה יש לנצלו בנאמנות ומסירות כמו שלמדנו מוסר עבודה מיעקב אבינו שאמר "הייתי ביום אכלני חורב וקרח בלילה". וכן מסופר על אבא חלקיה שהיה פעם שכיר לעדור בשדה ועברו תלמידים בצד ואמרו לו והוא אפילו לא הרים את הראש כדי לענות להם כי לא רצה לבטל מזמן המעסיק. וגם בדברים כמו "אסיפות הסברה" וכדומה יש להמנע, למרות שהחוק מתיר, כי מבחינת ההלכה אין לדבר כזה חלות, שהמעסיק יצטרך לשלם על שעות שבהם אין עבודה. אדם חייב לשלם רק עבוד תמורה שהוא מקבל ואסיפות יעשו רק אחרי שעות העבודה.
שאלה: יחס הבעל לחברות אשתו: מה אמור להיות היחס של הבעל כלפי חברות של אישתו שהם מגיעות אליה לביקור בביתם? אמירת ומה נשמע. וזהו. ואז להעלם או שיש צורך לשבת איתם מעט כעשר דק על מנת שירגישו בנוח ואז להעלם? והאם מותר לשאול מה חדש בחייהם כגון לימודים וכו.?
תשובה: מספיק לומר בנימוס ואין צריך להוסיף דבר. כי הן באו לאשתו ולא אליו. והוא יכול להפנות לעיסוקיו.
שאלה: מסיבת הודיה לרווקה מבוגרת: אחותי הגדולה בת 30 ועדיין רווקה, היא עושה מאמצים רבים למציאת הזיווג שלה. לאחרונה שמעתי הרבה שיכול להיות שזה קשור לכך שלא עשו לה מסיבת הודיה כשנולדה, ובאמת הוריי לא זוכרים אם אכן חגגו לה כשנולדה. ולכן שאלותיי: 1. האם יש בזה עניין או שזה סתם המצאה של אנשים? 2. איך לעשות? האם לצרף לסעודה אחרת או לעשות משהו מיוחד? האם חייבים לקבוע סעודה עם "המוציא" או שאפשר לעשות "סעודת אמנים" לנשים? 3. האם יש נוסח מסויים שצריך לומר? 4. האם יש משהו נוסף או אחר שהרב ממליץ כדי למנוע את העיכוב? הצער הוא גדול.
תשובה: אין כל קשר בין הדברים. צריך לעזור לה למצוא שידוך מתאים, וגם היא צריכה להיענות להצעות ללא בררנות מוגזמת. וכמובן להתפלל.
שאלה: ברכת הגומל על כמעט תאונה: בצהרי יום שישי חציתי כביש בעת שדיברתי בנייד בלי להסתכל. אוטובוס חלף ממש צמוד עלי (שעוד צעד אחד כבר לא הייתי בחיים). בחור שירד מהאוטובס הלך אחרי עד המכולת ואמר לי שהנהג אמר לו לומר לי שכמעט הוא מחק אותי מהכביש והוא הסיט את האוטובוס שמאלה כדי לא לפגוע בו ויכולתי להידרס. 1. האם אני צריכה בברכת הגומל? 2. האם צריך תוך 3 ימים מיום הסכנה ללכת? שכן עברו כבר יומיים היום. 3. האם צריך מנין או מספיק 3-4 אנשים? 4. האם נהוג לתת תרומה בנוסף? 5. האם יש תפילה מסוימת שאני צריכה ללכת לבקש או ללכת בצהרים לבית כנסת ולבקש שיברכו אותי? 6. האם זה צריך להעשות בעזרת נשים או גברים צריכים לעשות לי מנין ולברך?
תשובה: על "כמעט" לא מברכים הגומל. תודי לה' בתפילה, בעיקר במודים ובתפילת שבת ב"נשמת". את יכולה לומר את נשמת גם ביום חול. תוסיפי פרקי תהלים ותני צדקה.
שאלה: גבולות רוח ההלכה ב  לא תוסיף  : בדברים כ ז,י כתוב: ושמעת בקול ה אלוקיך ועשית את מצוותיו ואת חוקיו אשר אנוכי מצווך היום, בתורה ישנה מצוות עשה לשמור את מצוותיו וחוקיו של הקב ה. כיום ישנו מושג של רוח ההלכה וכן גדרים וחומרות נוספים. בפרק אחר בדברים מוזכרת מצוות לא תוסיף -איסור הוספה על מצוות הקב ה. מתי הגבולות של ההוספות של רוח ההלכה -שאנו אמורים לעשותן למרות שלא כתובים כולם במפורש בתורה, גובלות ב לא תוסיף? כמו שכתוב בדברים י ג,א : את כל הדבר אשר אנוכי מצווה אתכם איתו תשמרו לעשות לא תסף ולא תגרע ממנו?
תשובה: איסור "לא תוסיף" הוא כשאדם מוסיף מדעתו מצווה חדשה ואומר שהיא מהתורה. לדוגמא מביא הרמב"ם, שמי שאומר שבשר עוף בחלב אסור מדאורייתא יעבור על איסור "לא תוסיף" אבל אם אומר שהתורה אסרה רק בשר בקר וצאן בחלב, אך כדי שלא נכשל בהם אנו מרחיקים גם שלא לבשל בשר עוף בחלב - מותר. כלומר: כשמלכתחילה יודעים שזה לא אסור מהתורה מותר, ולהיפך, התורה ציוותה אותנו לעשות סייגים. כמו שבשבת התורה אסרה ל"ט מלאכות ותולדותיהן אבל חכמים הוסיפו גדרים נוספים, כמו איסור טלטול מוקצה וכדומה, כדי שאדם לא יבוא לפגוע באיסורי תורה. דברים כאלה נקראים "רוח ההלכה" שח שיערו לאוסרם כדי שיתרחק מאיסורי תורה. יש גם דברים שהתורה מסרה שאדם שחלש בתחום מסויים מותר לו לעשות לעצמו סייגים. כמו נזיר, שאסור לשתות יין, ואומרים לו שגם לא יתקרב אל הכרם - "סחור סחור, לכרמא לא תקרב". וכן נדרים, כגון: שאדם אוסר לעצמו לשתות יין כי רואה שאם שותה יין עלול להשתכר ולעשות כל מיני נזקים ולהשפיל את עצמו. התורה לא אסרה לנו יין אלא קבעה שישתה במידה אבל מי שרואה שלא יכול לעמוד בזה ומוצא לנכון לאסור עליו ולהגביל את עצמו ע"י נדר - התורה נתנה לו רשות להתקדש בדברים המותרים. שהרי במקרים אלו התורה לא אסרה להיות זולל בשר וסובא יין אלא שזה ודאי לא לרוח התורה והתורה התירה להתקדש בזה כשאינו אומר שזה אסור אלא רק לעצמו. לסיכום: יש הרחקות וסייגים שגזרו ח ויש הרחקות שהותירו בידי כל אדם. וזה לא נקרא בל תוסיף כי האדם יודע שהם לא מדאורייתא ומהתורה הוא מותר בהם.
שאלה: החלפת בתים למזוזה: לפני כ-3 שבועות עברנו לבית שכור, ובכל חדרי הבית מותקנות מזוזות. בעל הדירה הוא אדם ירא שמיים (אך גר בחו"ל ולא נראה לי שיש באפשרתנו לבקש שהוא יבדוק את המזוזות) וגם הדיירים הקודמים הם אנשים ייראי שמיים שגרו בדירה זו שנתיים. אני לא יודעת מתי נבדקו המזוזות בפעם האחרונה. יתכן ואוכל לברר זאת אך מידה שלא, האם עליי לקחת את המזוזות לבדיקה? אם הצלחתי לברר והכל בדוק וכשר. האם מותר לי להוריד את המזוזות על מנת להחליף את בתי המזוזה? וכשנצא מדירה זו. האם מותר שוב להוריד את המזוזות רק כדי להחזיר את הבתים הישנים?
תשובה: מזוזה היא חובת הדר, כלומר, מי שגר בפועל בבית ולא מי שהבית שייך לו ואינו מתגורר בו (אמנם יש ספק בחיוב בית שכור ויש על כך 2 תירוצים בתוס' במנחות). ולכן אם יש ספק בכשרות המזוזות תצטרך לבדוק על חשבונך כאנשים יראי שמים. מותר להוריד את המזוזות כדי להחליף את בתי המזוזה וכו'.
שאלה: הגעלת בני יומם ללא שבטלים בשישים: הגעלתי כלים טרפים בני יומם בקומקום חשמלי מפלסטיק ללא סבון, כך שלא היה בקומקום כשישים כנגד הכלים. 1. האם הקומקום נטרף? 2. האם מספיק להכשירו בכך שיגלשו המים על גדותיו בשעת הרתיחה?
תשובה: צריך לבדוק שהיה טעם. אמנם ברור שיש פה בעיה. לכן אני אומר שתרתיחו בקומקום מים עד שיגלוש. או אם אי אפשר, תשפכו לתוכו מים רותחים מקומקום אחר בזמן שרותח, ויגלוש לשניה וזה מספיק.
שאלה: ספק כלאיים בגינה שכורה: לפני כ-3 שבועות שכרנו דירה בעלת גינה ובה עצים. נודע לי דרך אדם שלישי, שלא קשור לבעל הדירה או לשוכר לפנינו, שהוא שמע שייתכן ויש בעית כלאיים באחד מעצי הגינה. אציין שאין אנו נהנים מהפירות של שום עץ מהגינה אני משקים את הגינה על מנת לשמור אותה נאה ואנו כן נהנים מהצל של העצים. איך אפשר לברר אם אכן יש בעיה כזאת? מי אחראי על הגינה בעניינים האלו (השוכר או המשכיר)?
תשובה: אפילו אם היה כלאים בעץ, הנוטע הוא שעבר איסור. אין איסור על הפירות ואפשר לאוכלם. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: תפילה בחלקים: כחייל, יש לי לפעמים שמירה מהשעה 6 בבוקר ועד השעה 10. האם אפשר להתפלל שחרית עד ל "יוצר אור " בלי תפילין ולקרוא קריאת שמע, ואז בסוף השמירה להמשיך מיוצר אור? והאם אפשר לקרוא את הפרשיות של קריאת שמע פעמיים?
תשובה: הטוב ביותר שתתפלל לפני השמירה את כל התפילה. אפשר להתחיל להתפלל (היום) משעה 5:20.
שאלה: הנחת תפילין במנחה: אני נוהג להניח תפילין בכל הזדמנות ולא לפספס אפילו פעם אחת! היום קמתי בשעה מאוחרת מאוד (אחרי חצות היום) ואני רוצה להניח תפילין במנחה אבל אני לא יודע מה לקרוא. אשמח לעזרה במהירות האפשרית!
תשובה: יש להניח כמו שמניחים כל יום, פסוקים ברכות וכו'. לגבי התפילה יש להשלים ברכות השחר וברכות התורה. ראוי ונכון גם לקרוא קריאת שמע, אם כי לא יוצאים בזה חובת מצוות קריאת שמע של הבוקר שזה כבר עבר.
שאלה: כשרות כלי פיירקס במיקרוגל: אני מחממת בעבודה במיקרוגל לא כשר את האוכל שלי בתוך סט של כלי פיירקס עם מכסה פיירקס תואם שמונח על הכלי. האם מכסה פיירקס נחשב לאטום, או שרק קופסת פלסטיק עם מכסה פלסטיק אטומה מספיק? אני מכסה את כלי הפיירקס הנ"ל בשקית. א. האם יש צורך בכך? ב. גיליתי היום לאחר החימום בכלי פיירקס עם מכסה הפיירקס שני חורים קטנטנים בשקית שעטפה את הפיירקס, מה דין כלי הפיירקס? (אני אשכנזיה) המיקרוגל הלא כשר היה נקי ואני לא חושבת שהיה בשימוש ב 24 השעות האחרונות.
תשובה: היות והאוכל מכוסה זה מספיק ולא צריך שיהיה אטום הרמטית. ולכן גם לא צריך שקית, שהאוכל מכוסה ואין חשש שיכנס לתוכו משהו או זיעה לריח. בזה אחר זה לא צריכים לחשוש.
שאלה: אבלות על אח שהתאבד: אחי התאבד. האם ישיבת השבעה וגידול הזקן זה מחייב אותי? אם כן, כמה זמן עלי להתאבל ולא ללכת למקומות שיש בהם שמחות?
תשובה: אם מצאו אדם שהתאבד ולא התרו בו דקות ספורות לפני ההתאבדות, דנים אותו כמת רגיל ומתאבלים עליו שבעה ושלושים. רק על אב ואם מתאבלים שנה שלמה.
שאלה: ללכת לעבודה בימי השבע ברכות: האם במקרה של לחץ גדול בעבודה (דבר הפוגע בעובדים אחרים) מותר לכלה בימי שבע הברכות ללכת לעבודה?
תשובה: שבעת ימי המשתה הם ימי חג של הזוג ודומים במידה ידועה לחול המועד.
שאלה: אשר יצר לאחר שהייה בים: כבוד הרב, סליחה על הנושא הלא-צנוע והלא-נעים, אך חשוב לי מאוד. לעתים אני צוללת צלילת מכשירים בים, וכאשר נמצאים במשך שעה ויותר במים, לרוב עושים צרכים בים. כאשר יוצאים החוצה, כיצד יש לברך אשר יצר? אני נמצאת בחליפת צלילה - האם יש להוריד אותה לפני הברכה או להשטף? והאם יש צורך לשטוף ידיים? הרי שהיתי בסביבת מים ללא הפסק. תבורך מפי עליון.
תשובה: אפשר לברך עם חליפת הצלילה שיש להניח שמי השתן כבר עברו מן העולם.
שאלה: להתיר קשר בשקית של הלחם בשבת: רציתי לדעת אם אני קונה לחם ביום שישי וקושר אותו בשני קשרים לפני שבת, האם יהיה מותר לי להתיר אותו בשבת?
תשובה: כן, מותר, היות ולא עשית זאת לצורך יומיים אלא לצורך יום אחד. ואם יש בעיה ולא רוצים לפתוח את הקשר אז אפשר לחתוך אותו בסכין, כמו שמותר להתיר חותלות של דברים ואין לזה גדר של עשיית כלי.
שאלה: תיקשור עם הנפטר: לפני חודש אמא שלי נפטרה. כשהיתה בחיים אמרה לי משהו שמאוד מטריד אותי ומציק לי על הגורל שלי. רציתי לדעת אם יש איזו דרך שאוכל לתקשר איתה, לא באמצעות סיאנס אלא ע"י דרך שמותרת מן התורה, אולי דרך חלום, ואיך אני עושה זאת?
תשובה: במקום לתקשר איתה עדיף שתשאלי רב בנוגע למה שמטריד אותך. אין דרך לתקשר איתה בצורה אמיתית ומותרת.
שאלה: ליתן צדקה כפי יכולתו: מהי הגדרה של "כפי יכולתו" בנתינת צדקה, והאם חובה ליתן צדקה לכל הפושט ידו, כי לא באמת כל הפושט את ידו זקוק לצדקה?
תשובה: יש בגמרא ביטוי "אמר רבי אלעזר אלמלא הרמאים היינו חוטאים", ורואים שלא חייבים לתת צדקה שיש חשש שהמבקש הוא רמאי ואינו נצרך, כיוון שכל אחד נותן במקום מגוריו לאנשים שהוא יודע שצריכים או לגבאי צדקה נאמנים. אם נותנים צדקה למי שלא נצרך לא מקיימים בכך מצוות צדקה. גדר ככל יכולתו הוא עניין אינדוודואלי לפי הכנסותיו וצרכיו, כמו שכתוב בעולי הרגל יתנו "איש כמתנת ידו" והתורה לא קבעה כמה עולות ראיה ושלמי שמחה בדיוק יביאו, אלא עשיר יכול להרשות לעצמו יותר ועני צריך להסתפק במינימום.
שאלה: האם מעשר שווה לצדקה: האם מתן מעשר, כ-10, זה אותו דבר כמו מתן צדקה? האם מתן צדקה גם "נחשב" כחלק ממתן המעשר?
תשובה: נתינת מעשר זה סוג של צדקה, אך למצות צדקה אין שיעור ולמעשר יש שיעור כפי שציינתה.
שאלה: ק"ש שעל המיטה: לפעמים יוצא לי להשאר ער כל הלילה. עד איזה שעה מותר לקרוא ק"ש שעל המיטה, האם רק עד עלות השחר? לא הצלחתי להבין בקשר למפיל - האם אסור לקרוא אותו בכלל אחרי חצות או שמותר אך לא קוראים את שם השם?
תשובה: קריאת שמע על המיטה אומרים עד עלות השחר. ברכת המפיל - לאשכנזים אומרים אותה עם ברכה עד עלות השחר ואילו לספרדים עד חצות. ניתן לאומרה לאחר חצות ללא שם ה'.
שאלה: מצוות ישוב הארץ: שאלתי את כבוד הרב שאלה :שאלה: ראיתי באתר את שיעורו של הרב מלמד בו מביא את דברי הציץ אליעזר בנוגע לכך שכיום ישנה מצוות ישוב הארץ. רציתי לשאול, כיצד מסתדר הדבר עם הפסוק "ומפני חטאינו גלינו מארצינו". שלפי זה יוצא שכשנשוב בתשובה נחזור ארצה ולא תלוי הדבר בפתיחת שערי הארץ. זאת אומרת, חזרתנו ארצה תלויה בהבטל סיבת הגלות ולא באפשרות הטכנית להכנס לארץ או לא. שאלה שניה בהנ"ל. לאחר גלות בית ראשון, שעם ישראל היו 70 שנה בגלות, התבקשו לעלות ארצה ע"י כורש וכו. וכידוע שלא כולם עלו. מדוע לא כתוב בנביא שאלו שלא רצו לעלות עברו על קיום מצוות ישוב הארץ בכך שלא עלו ארצה? ועל כך ענה לי כבוד הרב מלמד שליט"א
תשובה: ישוב הארץ הוא מצוה וגם ברכה.אנו מצווים לישב את הארץ וזו מצות עשה מתרי"ג מצוות לדעת הרמב"ן בכל הזמנים. וגם ברכה. וכן גם מצות תשובה בפרשת התשובה היא מצוה וגם ברכה והבטחה וכן ארץ ישראל. ברצוני להבין והלא המצוות וקיומן הינו נושא הלכתי, והרמב"ן בפירושו על התורה זהו לא פסק הלכה, לעומתו הרמב"ם בהלכות מלכים פוסק שמתפקידיו הראשוניים של מלך המשיח לקבץ נדחי ישראל, שזה אומר ליישב את הארץ, ולפי דבריכם משמע שפעולת המשיח הינה פעולה לכל אותם שלא זכו לקיים את מצוות ישוב הארץ מעצמם, וזהו דוחק. תשובה: אני מניח שהשאלות שלך הן בתום לב. אך כנראה שאתה לא מכיר את הנושא על כן אני מציע לך ללמוד באתר הישיבה כמה שיעורים על מצות ישוב ארץ ישראל. ותקבל תשובות על כל שאלותך.
שאלה: להתפלל עם טלית ולהקפיד על נעליים הפוכות: א. השו"ע (סי צא סעיף ו ) כתב "דרך החכמים ותלמידיהם שלא יתפללו אלא כשהם עטופים". ומהמקור ברמב"ם מוכח שמדבר על עיטוף בטלית. מה ההשלכה לימינו, האם יש חובה הידור ענין להתעטף בטלית בכל התפילות? האם יש מקום להנהגה ליחידים בדבר? ב. ראיתי אנשים שנוהגים להקפיד שהנעלים שלהם לא יהיו הפוכות, (כאשר הם ברצפה). האם יש בזה טעם ומקור או שזה סתם מנהג משונה?
תשובה: א. בתפילת שמונה עשרה בבוקר (ששמים גם תפילין) יש עניין להתעטף בטלית גם על הראש. במנחה או ערבית לא נהגו אבל מוזכר שצריך להקפיד שהלבוש יהיה מספיק מכובד שאפשר להקביל בו פני מלך, ולא בגדים מלוכלכים היישר מהעבודה וכדומה. וכל זה לכתחילה אבל אדם חולה, לדוגמא, מתפלל בפיגמה או מי שאין לו בגדים אחרים עכשיו ללבוש. ב. זה סתם, לא ראיתי הקפדה כזו בשום ספר. בזמן הלבוש ודאי שראוי שיתלבש באופן מסודר.
שאלה: תפילה במושב של תימנים: אני גר כרגע (זמני) במושב של תימנים. כאשר אני נשאר שבת יש לי בעיה נוסח התפילה שלהם השונה מאד, כידוע. כיצד עלי לנהוג אני מתפלל נוסח ספרדי מרוקאני?
תשובה: אם זה המנין היחיד אין לך בררה אלא להתפלל איתם כי תפילה במנין חשובה מאוד מאוד.
שאלה: חלוקת ירושה ללא שבעה: בתאריך י"ח בחשון נפטרה זקנה ולא ישבו עליה שבעה בבית (יש לה רק אחינים בארץ). מה עושים עם הבשר והירקות שנמצאים במקרר, ומתי מותר לחלק את תכולת הבית?
תשובה: אין קשר בין הדברים. דברים שעלולים להתקלקל חלקו מיד, דברים אחרים יכולים להמתין.
שאלה: מנהגי הבעל ומנהגי האישה: לבעלי מנהג מבית הוריו להוסיף ברכות (עץ, אדמה ושהכל) אחרי הקידוש לפני ברכת המוציא. למדתי שזה מנהג טעות. לפי דברי בעלי יש רב הפוסק שיש לנהוג כך (לא בדקתי). האם אני, אשתו, צריכה לנהוג כמוהו כי הוא בעלי או שעלי לנהוג כפי שלמדתי אני? אשמח אם הרב יוכל לתת גם תשובה כללית לגבי מיקרים שבהם האשה לומדת אחרת ממה שבעלה, ואולי בכלל עדיף לא ללמוד כי זה גורם למתחים בין בעל לאשתו.
תשובה: חובת האישה לקבל את מנהגי בעלה חלה רק על דברים משותפים שעלולים להביא מחלוקת ביניהם, כגון: כשרות, שבת, וכדו', אך תפילות וברכות הן עניינו של כל אחד.
שאלה: צניעות בין מנהל למורות: אני מנהל ביה"ס ומורות שולחות לי SMS בענייני עבודה או מיילים האם זה ראוי או שעלי לבקש שצורת התקשורת עימי תהייה רק בע"פ? האם קיים חשש שבמיילים התקשורת תהפוך מקורקטית לאישית, כגון: שהן שולחות לי דברים נחמדים שרצים באינטרנט. האם עלי לעצור זאת?
תשובה: אדרבה, מיילים עדיפים ממילים, אולם בתנאי שיהיו עניניים בלבד ללא תוספות אחרות.
שאלה: נתינת שם ומשמעות השם תהל: מה הרב אומר על השם תהל לבת, מה משמעות השם והאם ראוי לתת אותו לבת?
תשובה: אינני יודע, זו פעם ראשונה שאני שומע שם כזה ואינני מבין את המשמעות שלו ולכן איני רוצה להביע דעה.
שאלה: קריאת פרק שירה בלילה: קראתי שמותר לקרוא פרק שירה גם בלילה. במקום אחר קראתי שעדיף לא לקרוא בתנ"ך בכלל ופרקי תהילים בפרט בלילה. האם נכון הדבר? ואם כן, האם מותר בכל זאת לקרוא פרק שירה בלילה (שהרי מכיל בתוכו הרבה פסוקים מספר תהילים).
תשובה: ודאי מותר לקרוא פרק שירה בלילה, וגם לאמר תהילים כי זה דרך בקשה. יש אומרים שע"פ החכמה הפנימית אין ללמוד מקרא בלילה, אבל זה רק לאנשים בדרגה גבוהה מאוד. אנשים כמונו יכולים ללמוד תורה שבכתב ושבעל פה ופירושיהם בלילה. ושירה היא ודאי דרך בקשה ומותר.
שאלה: אמירת שם ה  בבית ספר חילוני: 1) איך לבקש מהמורה לתנ ך להגיד את שם השם? (בית ספר חילוני) 2) למה משה לא ניכנס לארץ ישראל? 3) מה השכר של מצוות ציצית קטן?
תשובה: 1. אנו אומרים השם או אלוקים אך אין להניח שהמורה יסכים לזה ולכן מוטב לא לבקש זאת ממנו. 2. התורה אומרת שמשה לא נכנס לארץ בגלל החטא שהכה את הסלע כאשר ד' אמר לו לדבר אל הסלע ואז יצאו מים. עיין ספר במדבר פרק י"ט פסוק י"ב. 3. בשולחן ערוך סימן כ"ד כתוב: הזהיר במצות ציצית זוכה ורואה פני השכינה. ובתורה כתוב שהציצית מזכירה לקיים את כל המצות.
שאלה: חזון הצמחונות ואכילת קרבנות: כיצד חזון הצמחונות של הרב קוק מסתדר עם הציווים המפורשים בתורה לגבי כל חוטא כיצד לתקן את חטאו?
תשובה: מה שצריך לאכול אכילת קדשים כמו חטאת וקרבן פסח יאכלו את הכזית וכיוון שזה מצווה זה לא יזיק כלל. אבל שסתם אדם ימלא את כרסו בשר - "בשר תאווה", זה לא יהיה לעתיד לבוא כשהאנושות תכיר בזכותם של בעלי החיים ולא ישחטו עוד, אבל כזית בשר של קרבנות זה משהו אחר.
שאלה: הדלקת נרות שבת אצל הילדים: אני אישה אלמנה ומדי פעם עושה שבת אצל הילדים. האם עלי להדליק נרות שבת גם בבית שלי או מספיק שאני אדליק אצל הילדים? הם שמים שתי נרות שבת בשבילי בנוסף לנרות שהם מדליקים. עלי לציין שאני הולכת אצלם לפני כניסת שבת.
תשובה: אם את חוזרת לישון בביתך, תדליקי גם בביתך. ואם את לא חוזרת לביתך תדליקי אצל ילדייך.
שאלה: צביעת גבות קבועה: האם יש בעייה של קעקוע אצל אשה המעוניינת בצביעת גבות קבועה?
תשובה: אם אין זו כתובת חדשה אלא רק חיזוק הגבות הקיימות -מותר.
שאלה: הופעה של בנות בתנועת נוער: האם מותר שבמסגרת תנועת נוער בנים יראו הופעה של בנות כגון: מופע דגלים, או סטיקליטים וכו,(אם אפשר שלא)?
תשובה: יש מדרגות בצניעות. המקום שניתן להתיר הוא במקום שההופעה של הבנות לא מושכת תשומות לב מיוחדת להסתכל עליהם. הדבר משתנה ממצב למצב. לפעמים מופע דגלים בהם הדגלים גדולים וכמעט לא רואים את הבנות ועומדים ממרחק מאפשר להתיר. סטיקליטים שלא רואים מעבר לסטיקליטים אפשר להתיר.
שאלה: אמה על אמה ללא טיח זכר למקדש: כשנכנסתי לביתי לפני כ-7 שנים שכחתי להשאיר אמה על אמה זכר לחורבן הבית. האם יש עניין להסיר את הטיח בגודל אמה על אמה או שכל העניין זה לא לסיים את הסיוד אבל אם זה כבר נעשה אז אין עניין להסיר את הטיח?
תשובה: יש ענין אך אין חובה אלא בבית חדש.
שאלה: ספר תורה מטמא את הידיים: במסכת ידיים פרק ג משנה ה כתוב שכל כתבי הקודש מטמאין את הידיים. כיצד יתכן שספר תורה שהוא קדוש מטמא ידיים?
תשובה: גזרת הטומאה נעשתה לרגל קדושת וחשיבות הספרים. היות והייתה תופעה של שמירת תרומה בארונות עם ספרי הקודש, נוצר מצב שבאו עכברים לאכול את התרומה והזיקו גם לספרים, לכן גזרו שהספרים מטמאים את הטומאה ואז חדלו מלהניח שם את התרומה. לחזק את התקנה גזרו שידי אדם שנגעו בכתבי הקודש אף הם מטמאות את התרומה.
שאלה: טבילת כלים והשבת אבדה: א. לפני שבוע שאלתי את הרב "טבלתי סיר ואח"כ ראיתי שהיו עליו מדבקות. האם אני צריך לחזור ולטבול אותו? אם כן, האם צריך לברך עליו שנית?" והרב השיב לי "אם לא אכפת לך מהמדבקות ואתה משאיר אותם גילית דעתך שאינך מקפיד ואין בעיה". ורציתי לשאול, מה קורה אם אני כן מעונין להסיר את המדבקות שכן צריך להטביל, האם צריך להטביל? ב. מצאתי 5 שקלים ליד מספר בתי מגורים, האם צריך להכריז עליהם? האם בגלל שנפסקה הלכה שיאוש שלא מדעת לא הוי יאוש צריך להכריז או שאומרים אדם ממשמש בכיסו בכל שעה ולכן לא צריך להכריז שמתיאש מסכום כזה.
תשובה: א. להטביל שוב אך לא לברך. ב. יש להניח שאדם ראה והתייאש. ואפילו אם היה ספק אם התייאש - לפי הרמב"ם אם כבר לקח יכול להשתמש.
שאלה: תליון עם תמונת מנוח: האם יש איסור על ענידת תליון עם תמונתו של אבי המנוח על הצוואר?
תשובה: לא נראה לי שיש בכך בעיה הלכתית.
שאלה: קברי צדיקים לכהנים: 1.קראתי שהרב התיר להכנס למערת המכפלה. רציתי לדעת לגבי קברי צדיקים אחרים כמו רבי שמעון בר יוחאי, ששמעתי שיש כהנים שנכנסים? 2. לגבי אשת כהן שבהריון האם מותר לה להכנס לקברי צדיקים (בגלל שהעובר כהן)?
תשובה: 1. רק במערת המכפלה מותר לכהנים ולא בשאר קברי צדיקים, משום שהמערה בנוייה באופן כזה שאין טומאה, מה שלא ידוע לנו בשאר קברים. אמנם הציץ אליעזר כותב שמונטיפיורי בנה את הציון על קבר רחל באופן כזה שלא תהיה טומאה ויוכלו כהנים להכנס. 2. כן, ויכולה גם בכל אוהל קבר ולא רק בקברי צדיקים. ההסבר הוא שטהרה בלועה אינה מיטמאה, שהגם שהיא נטמאת העובר שבתוכה אינו נטמא כי נקרא בלוע (אבל אמת שאין מטמאים גם כהן קטן, רק שפה לא נטמא).
שאלה: לא לקנות אבקות חלבון: אני מתאמן בחדר כושר קרוב לשנה וחצי. לפני כמעט שנה בערך או יותר הבטחתי לעצמי להפסיק לקנות אבקות חלבון. אמרתי 3 פעמים או יותר מבטיח שאני לא אקנה יותר אבקות חלבון. הייתי בהתרת נדרים ביום כיפור וגם בתפילת כל נדריי, אז עכשיו אני יכול לקנות?
תשובה: על פי מה ששאלת אין בדבריךמשום נדר לכן אם אתה רוצה לקנות אתה יכול.
שאלה: לקנות כהונה: שמעתי על דבר כזה שנקרא קניית כהונה ורציתי לדעת מה זה אומר, כי יש בבית כנסת שאני מתפלל בו אנשים שהם לא כהנים והם עולים לברכת כהנים?
תשובה: אין דבר כזה, ויש איסור חמור בדבר למי שאינו כהן לעלות לדוכן לברכת כהנים במקומם.
שאלה: קביעת מזוזה בחדר המחולק לתאים: ברצוני לשאול האם צריך לקבוע מזוזה במקום שאתאר. מדובר בחדר גדול כ- 50 מטרים ובכניסה אליו יש מזוזה. החדר כולו מחולק לקוביות (בערך 2 מטר רוחב על 2 מטר אורך כ"א). גובה המחיצות המחלקות את החדר הגדול הינן כ- מטר ושמונים ס"מ (אינן מגיעות עד הגג) והן בנויות כך שהן מקיפות את היושב בתוכן מ-3.5 כיוונים (3 כיוונים סגורים לגמרי והרביעי סגור בחציו - כך שנוצרת מעין דלת). האם עלי לקבוע מזוזה? מה אם מדובר בחדר שגודלו פי 2?
תשובה: אם אין בכל חדרון כזה דלת עם משקוף לא צריך לשים בו מזוזה כלל.